Swemmer met Downsindroom ryg rekords in | Netwerk24
Swemmer met Downsindroom ryg rekords in
Deur Jackie Kruger 12 Junie 2019 05:56
Minke Janse van Rensburg by haar afrigter, Sybeth Hughes. Foto: Verskaf
Minke Janse van Rensburg, 'n 14-jarige swemmer van George in die Suid-Kaap, het 'n wêreldrekord, 'n ope Afrika-rekord en twee junior wêreldrekords laat spat.
Sy is 'n leerling aan die Carpe Diem-skool vir leerlinge met spesiale behoeftes in George.
Haar pa, Hennie, sê Minke het Saterdag in Knysna aan die Eden-kortbad-streekgala deelgeneem.
"Vroegoggend het sy haar eie 50 m- junior Downsindroom-wêreldrekord wat sy verlede jaar tydens die Downsindroom-wêreldkampioenskap in Kanada opgestel het, met sowat twee sekondes verbeter. Met die nuwe rekordtyd van 36.80 sekondes breek sy ook haar 28-jarige rolmodel, Melissa van Bosch, se ope Afrika-Downsindroom-rekord.
"In die 25 m-vryslagnommer het sy nie net die Franse swemmer Cleo Renou se junior wêreldrekord verbeter nie, maar ook Kirsten Thorsteindottir van Ysland se ope Downsindroom-wêreldrekord gebreek. Haar nuwe rekordtyd is 17.06 sekondes. Later die dag het Minke in die 100 m-vryslag Holly Sullivan van Brittanje se junior wêreldrekord verbeter met 'n tyd van 1:28.20."
Volgens haar pa hou Minke ook die wêreldrekord in die 50 m-langbad-ope-vryslag en die 100 m-langbad-junior-vryslag. Met die vyf wêreldrekords ingesluit, hou sy 13 Afrika-Downsindroom-rekords, waarvan party ope rekords is, asook verskeie Afrika-aflosrekords, as deel van die Suid-Afrikaanse nasionale Downsindroom-span.
Hennie sê Minke het onlangs op die Sasa-II- nasionale kampioenskap ook gekwalifiseer om in Oktober aan die Global Games in Brisbane, Australië, deel te neem.
"Ons is baie trots op haar. Haar afrigter, Sybeth Hughes van Fish Eagle Aquatics in George, sê Minke is 'n sprekende voorbeeld van hoe swem 'n gestremde mens se liggaamlike vermoëns, selfbeeld en lewensgehalte kan verbeter."
'n Beroep word op mense gedoen om die Carpe Diem-skool se swembad-fondsinsamelingsprojek te ondersteun.
Die projek is om die bestaande swembad in 'n binnenshuise een te omskep sodat die skool se 350 gestremde leerlinge en ander kinders uit die omgewing heeljaar, en nie net in die somer nie, waterterapie kan ontvang. Mense wat meer wil weet, kan die skool by 044 874 4074 bel.